《夜梦家君晓起得家书时家君已得请还乡》
明代·程敏政

梦接庭闱语未阑，晓来南雁寄书还。平安字抵千金价，晚节功成九仞山。

窃禄尚堪供薄养，远游何日奉尊颜。遥知两弟称觞处，綵服应留一副閒。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。